google/wiki40b huggingface dataset:
Lyonel Feininger

Liv og arbeid

Lyonel Feininger hadde tysk opphav, men vokste opp i New York i USA.
I 1887 flyttet Feininger til Berlin i Tyskland der han studerte ved Königliche Akademie Berlin under Ernst Hancke. Han studerte også i Hamburg og ved Académie Colarossi i Paris sammen med skulptøren Filippo Colarossi. Feininger begynte som karikaturtegner for flere vittighetsblader og magasiner, deriblant Harper's Round Table, Harper's Young People, Humoristische Blätter, Lustige Blätter, Das Narrenschiff, Berliner Tageblatt og Ulk.
Feininger giftet seg med datteren til maleren Gustav Fürst, Clara Fürst, som han fikk to døtre med. Siden fikk han flere barn med Julia Berg, som han seinere også giftet seg med.
Feininger var representert med tegninger på de årlige kunstutstillingene Berlin Secession  i 1901, 1902 og 1903, men begynte som kunstmaler først som 36-åring. Han hadde til da arbeidet som kommersiell karikaturtegner i tjue år for ulike aviser og blader i USA og Tyskland. Som kunstner ble han medlem av Berliner Sezession i 1909 og knyttet til ekspresjonist-gruppa Die Brücke, Blaue Reiter-kretsen fra 1913, Novembergruppe og Gruppe 1919. I 1924 dannet han gruppa Blauen Vier sammen med Vasilij Kandinskij, Paul Klee og Alexej von Javlenskij. Han var også med på Bauhaus-manifestet i 1919, der han blant annet dekorerte omslaget med en ekspresjonistisk «katedral», og ble leder for trykkeriet og lærer ved Bauhaus i Weimar, en skole for arkitektur og anvendt kunst fra 1919 til 1933. Da det tyske nazistpartiet NSDAP kom til makta i 1933, ble Bauhaus-skolen stengt og tilværelsen vanskelig for Feininger og kona, som delvis var av jødisk herkomst. De flyttet til USA etter at nazistene stemplet bildene hans som Entartete Kunst, det vil si «utartet» og mindreverdig kunst, i 1936, like før den beryktede utstillinga i München året etter. Lyonel feiningers kubistiske arkitekturmotiver fikk stor betydning for den geometriske malerkunsten etter andre verdenskrig.
Feininger er én av forholdsvis få kunstmalere som også lagde tegneserier. Hans kortvarige serier The Kin-Der-Kids og Wee Willie Winkie's World for Chicago Tribune 1906-1907 var preget av sær humor og grafisk raffinement. Tegningene av karikerte figurer var utført med klare, kantete linjer i delvis jugendstil, samtidas dekorative, tyskinspirerte flatestil.
Han deltok på documenta I og posthumt på 3.
Feininger arbeidet også tidvis som pianist og komponist med flere komposisjoner for piano og fuger for orgel.
Lyonel Feininger sønn, den arkitektutdannede Andreas Feininger (1906–1999), ble en berømt fotograf i New York.
ISO 3166-2:HR

ISO 3166-2:HR er Kroatias del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1. 
For Krotia er det definert koder for én by og 20 fylker.
Hver kode består av to deler, atskilt av en bindestrek. Første del er HR, ISO 3166-1 alfa-2-koden for Krotia. Andre del er to sifre.
Bardal

Bardal er ei bygd i Leirfjord kommune på Helgeland. Bygda ligger på sørsida av Ranfjorden ved utløpet av Bardalselva. Fylkesvei 808 passerer gjennom bygda. Bardal har postnummer 8897.
I Bardal har det vært jektebruk siden 1611 og  handelshus (et borgerleie) i perioder fra 1695. Bardal har i perioder sokna til Nesna, i andre perioder til Hemnes. Fra 1738 til 1918 hørte borgerleiet til Hemnes, men den omkringliggende jorden hørte til Nesna. Ved kgl.res. 18. oktober 1918 ble borgerleiet Bardal overført fra Hemnes sokn til Nesna sokn og prestegjeld. 
Ved kgl.res. 10. juni 1887 ble det tillatt å bygge et kapell på Bardal der det skulle være fire gudstjenester årlig, etter kgl.res. 2. mai 1903 seks gudstjenester årlig. 
Bardal hører nå til Leirfjord kommune.  Bygda har om lag 100 innbyggere.
Boone County (Iowa)

Navn

Fylket er oppkalt etter Nathan Boone, som utforsket området.
Almaraz kjernekraftverk

Almaraz kjernkraftverk er et spansk kjernekraftverk som ligger ved byen Cáceres i Extremadura. Det eies av Iberdrola og Endesa SA.
Verket har to reaktorer, som ble tatt i bruk 1981 og 1983. Det er installert en total effekt på brutto 1 957 MW. I 2006 leverte verket 19,69 TWh elektrisk kraft. Produksjonen utgår etter eksisterende planer i 2023 og 2024.
Nick and Johnny

Nick and Johnny er et norsk snusmerke som produseres og markedsføres av Swedish Match. Snusmerket ble lansert i Norge i 2006, både i porsjon- og løsform. Snusmerket ble raskt populært, og året etter ble Nick and Johnny lansert i Sverige. Med denne lanseringen kom den første «sterk-snusen» fra Swedish Match. Da produktet kom på markedet, var dette den eneste «sterk-snusen» som fantes som løssnus i Norge. Senere kom både Skruf Stärk og nylig General Ekstra Sterk i løs form. Nick and Johnny inneholder ca. 40 % mer (11 mG) nikotin enn vanlig snus, og er blant annet tilsatt med lakrissmak.
Våren 2008 lanserte Swedish Match to nye varianter, Nick and Johnny East og West. Med denne lanseringen ble det introdusert en helt ny form på snusboksen, med en nyutviklet rektangulær snusboks. Året etter ble produksjonen av disse variantene lagt ned grunnet for liten etterspørsel.
Tharoch (fyrstestat)

Geografi

Tharoch var den østligste av Simla Hill States, der Tons og Pabar er de viktigste elvene. Arealet var på 174 km². Statsterritoriet besto av to adskilte deler, den minste kalt Kiran. Ved folketellingen i 1901 hadde staten 4 411 innbyggere.  Landet lå 60 mil langs landevegen fra Shimla. I nord grenset Tharoch til fyrstestaten Jubbal. Ved grensen i nord gikk fjellene opp i 3 350 meter over havet.

Samfunns- og næringsforhold

Jordbruk var den dominerende næringsveg i Tharoch. Landet hadde mye skog, men kraftig host reduserte det skogdekte arealet. Elvene ble benyttet til fløting og tømmeret ble eksportert. Det ble særlig felt himalayaseder og tårefuru. Hogsten innbrakte 20–30 000 rupi om året tidlig på 1900-tallet. Av dette fikk staten 288 rupi i avgifter.
Det fantes tidlig på 1900-tallet ingen postkontorer i Tharoch, som i stedet ble betjent fra et postkontor i nabostaten Jubbal.  
Ved inngangen til 1900-tallet hadde Tharoch ingen skoler og heller ikke sykehus.

Historie og politikk

Herskerdynastiet var rajputer og hinduer. Opprinnelig hørte landet til Sirmur. Kishan Singh fikk Tharoch i len av rajaen av Sirmur. 
Da britene tidlig på 1800-tallet engasjerte seg i området på grunn av gurkhakrigen, ble dynastiet bekreftet som herskere. Den regjerende herskeren, Karam Singh, var gammel og svekket, og britene foretrakk hans bror, Jobhu Singh. Gaddien gikk i arv til hans sønn, Sham Singh, men han ble avsatt i 1841 og Karam Singhs sønn, Ranjit Singh, gjorde krav på tronen. I et par år var Tharoch under administrasjon av nabostaten Jubbal, før britene i 1843 utstedte en ny sanad, som bekreftet Ranjit Singh som hersker og bestemte at arvefølgen skulle gå i hans linje. Et av Jobhu Singhs barnebarn grunnla staten Dhadi, som han regjerte til 1840-tallet.
Selv om herskerne av Tharoch tidligere hadde ført tittelen rana, hadde britene bekreftet Jobhu Singh som thakur, en tittel med lavere status. Etterfølgende thakurer strevde etter å få tittelen oppgradert til rana igjen. Dette lykkes først for Surat Singh i 1929, men da kun som en personlig tittel. Den ble ikke gjort arvelig. Thakuren av Tharoch hadde ikke rett på salutt.
Thakuren sto selv for all administrasjon, men periodevis fantes også en wazir, særlig når thakuren var mindreårig. Landet var inndelt i ni administrative enheter, parganaer. I hver av disse ble det stilt en fotsoldat, som fungerte som politi. De årlige inntektene fra skatter og avgifter beløp seg tidlig på 1900-tallet til 40 000 rupi.
Herskeren av Tharoch fikk indirekte representasjon i Fyrstekammeret da dette ble opprettet i 1921 og valgte sammen med andre stater to representanter. 
Etter Indias uavhengighet i 1947 ble Tharoch 15. april 1948 slått sammen med nabostatene til Himachal Pradesh.
Lyden av lørdag

Om programmet

I dette underholdningsprogrammet var TV-seerne med på å kåre landets nye folkelige musikkstjerne, eller Norges folkefavoritt. Tore Strømøy hadde jaktet landet rundt etter talenter som skal videreføre den musikalske arven etter artister som Terje Tysland, Jørn Hoel, Åge og Sambandet, Bjølsen Valsemølle og Hellbillies. Han fant en mengde talenter, og tok med seg 24 av disse til TV-studio hvor de konkurrerte om å vinne folkets gunst.
Erling Neby

Kunstsamler

Neby har en av Norges største private kunstsamlinger, hovedsakelig fokusert på konkret kunst som kjennetegnes av enkle, abstrakte, visuelle former. Samlingen er bygget opp gjennom førti år, og inneholder blant annet verk av Jean Dewasne, Bjørn Ransve, Victor Vasarely og Olle Bærtling og yngre nordiske kunstnere. Erling Neby fikk sin samling utstilt hos Henie Onstad Kunstsenter 19. mai til 11. september 2011. Erling Nebys samling ble også presentert i en omfattende publikasjon utgitt av Henie Onstad Kunstsenter.
World Misanthropy

World Misanthropy er en EP som ble utgitt av Dimmu Borgir i 2002. EP-en varer i 36 minutter.
Siniger Nunatak

Siniger Nunatak er en klipperik ås med en høyde opp mot over 500 moh i den øvre delen av Russell East-breen på Trinityhalvøya i Graham Land i Antarktis.
Nunataken er kalt opp etter bebyggelsen Siniger i Sør-Bulgaria.
Siniger Nunatak ligger 2,97 km nordøst for Morava Peak i Trakiya Heights, 4,5 km øst for Mount Canicula, 3,5 km sør for Gigen Peak i Erul Heights og 6,54 km vest-sørvest for Panhard Nunatak.
Saksenvik

Saksenvik er en grunnkrets i delområdet Nedre Saltdal i Saltdal kommune i Salten i Nordland. E6 går gjennom grunnkretsen, deriblant gjennom Saksenviktunnelen. Siden 2012 har Saksenvik kraftverk produsert elektrisitet i området.
Saksenvik er kjent for flere kvernsteinsbrudd fra eldre tid, deriblant ved Vassliheia 465 moh. Kvernsteinproduksjonen i Saltdal er dokumentert siden middelalderen; i 1430 omtalte Aslak Bolts jordebok et brudd i Setså. I Saksenvik mangler såpass gamle kilder, og det har vært foreslått at kvernstein fra Saksenvik i eldre tid har blitt levert til Setså, som et sentralt oppkjøps- og utskipingssted.
Et kulturminneprosjekt er finansiert av grunneiere og Saltdal kommune i samarbeid, og har dokumentert bruddene for turister med informasjonstavle, skilting og rasteplasser.
Temnora

Utseende

Nokså små til middelsstore (vingespenn 30-55 millimeter), tettbygde, brune svermere. Forvingens ytterkant er ofte litt flikete. Forvingen er brun, bakvingen kan være gulaktig.

Levevis

Larvene har blitt funnet på planter i slektene Apodytes (usikker plassering), Leucas (Lamiaceae), Anthospermum,  Burchellia, Psychotria (Rubiaceae) og Strychnos (Strychnaceae).

Utbredelse

Slekten er utbredt i tropisk Afrika.
Thomas Byles

Bakgrunn

Han ble født som Roussel Davids Byles i Leeds, Yorkshire i februar 1870 som den eldste av til sammen syv barn til pastor Alfred Holden Byles, en kongregasjonalistisk menighetsforstander, og hans kone Louisa Davids. En av hans søstre skulle bli misjonær i Kina.
Thomas Byles studerte ved Leamington College og Rossall School i Fleetwood i Lancashire mellom 1885 og 1889. Deretter studerte han teologi ved Balliol College i Oxford i 1889 og han gikk ut derfra med en Bachelor of Arts i 1894. 
Mens han bodde og studerte i Oxford konverterte Byles til den romersk-katolske tro, og på denne tiden tok han til seg navnet Thomas. I 1899 begynte han å studere ved Beda College i Roma der han studerte til å bli prest, og han ble ordinert til prest i Roma i 1902. Han ble tildelt sognet St. Helen's Parish i Ongar i Essex i 1905. Hav var også en dyktig matematiker, dyktig i kjemi og godt orientert i andre vitenskaper og en god lingvist.
En invitasjon om å forrette ved bryllupet til hans lillebror var foranledningen for hans avreise til New York City.

På Titanic

Ombord på RMS «Titanic» holdt han messe på påskens oktavdag om morgenen den 14. april, for både 2.-klasses og 3.-klasses passasjerer i derres respektive salonger. Prekenen handlet om behovet for en åndelig livbåt i form av bønn og sakramenter når man skulle være i fare for åndelig skipbrudd i fristelsens time.
Fader Byles spaserte på øvre dekk og bad sitt breviar da skipet rammet isfjellet. Som det begynte å synke hjalp han mange tredjeklassepassasjerer opp til båtdekket og til livbåtene. Det ble sagt av overlevende at han to ganger avslo å ta plass i livbåter selv.
Han skal videre ha mottatt skriftemål og gitt syndsforlatelse samtidig som skipet sank. Byles holdt bønner, tok imot skriftemål og ga syndsforlatelse til mer enn hundre passasjerer som var fanget i akterenden av RMS «Titanic» etter at alle livbåter hadde blitt senket på havet. 
Kroppen hans ble aldri funnet og identifisert.

Ettermæle

Byles er to ganger blitt portrettert i filmer som omhandlet katastrofen med Titanic. I 1979 i filmen S.O.S. Titanic ble Byles portrettert av skuespilleren Matthew Guinness. I filmen Titanic fra 1997 ble Byles portrettert av James Lancaster.
I april 2015 innledet fader Graham Smith, sogneprest i St Helen's Church, med sin biskops støtte, de første skritt for en granksning med tanke på en saligkåring av fader Byles.
Noaidi

Noaide også omtalt som noaidi (nordsamisk), noajdde (lulesamisk), nåjjde (pitesamisk), nåejttie (sørsamisk), nōjjd ( skoltesamisk), niojte (tersamisk), noojd/nuojd (kildinsamisk) – er en samisk sjaman. Noaiden var en svært viktig person i den førkristne samiske religionen, fordi han/hun var bindeleddet mellom mennesker og guder. Han/hun skulle sørge for at samene fikk god avling, helbrede syke, være lege, prest og vismann.

Runebomme og transe

Et av noaidens viktigste redskaper var runebomma. På denne slo han/hun rytmisk og intenst med en hammer formet som en T eller F av reinhorn. Joik ble også brukt. Deretter falt han/hun i transe eller ekstase, og la ut på reise i en form for åndeverden. Noaiden kunne angivelig se inn i både fremtiden og fortiden, i tillegg til å snakke med de døde. Han/hun fikk beskjed fra gudene om hvor det var dyr å jakte på, hvor det var bjørn og ulv og hvor det var andre farer som truet. I transe kunne han/hun utføre helbredelser, sjelebefrielser og spådommer. Han/hun kunne også få beskjed om å ofre noe til gudene, og da måtte han/hun dra til offerplassen. Noen ofringer var enkle, for eksempel: Peive (solguden) skulle ha en slaktet hvit rein og Tiermes (tordenguden) skulle ha en slaktet reinokse som var begravd, slik at bare gevirene stakk opp. Til Væralden-olmai (fruktbarhetsguden) ofret samene kjønnsorganene fra reinsdyr. Runebomma var like viktig for noaiden som alteret for en prest. Runebomma ble blant annet brukt når noaiden skulle sette seg i ekstase.

Noaidens rolle mot nåtid

Allerede fra tidlig på 1700-tallet la storsamfunnet stor vekt på å kristne samene og tilpasse dem et liv etter storsamfunnets regler og normer. Noaidene forsvant dermed gradvis utover på 1700-tallet. Runebommer ble beslaglagt i stor stil og noaidene måtte gå «under jorden» for ikke å bli forfulgt av rettsapparatet. Idag er den førkristne samiske religionen utdødd, og protestantisk kristendom, især dens læstadianske variant, er den dominerende religionen blant samene.
Zhang Qiang

Idrettskarriere

Wang var treer ved kvalifiseringsmesterskapet for VM i rullestolcurling 2008, men Kina kom på 9.-plass i denne kvalifiseringen, og ble ikke kvalifisert til VM 2008.  
Han var reserve da Kina i 2010 vant kvalifiseringsmesterskapet for VM i rullestolcurling 2011 i Praha i Tsjekkia, og ved VM 2011 kom Kina på 5.-plass. Ved VM i rullestolcurling 2012 fikk Kina bronse, de slo Slovakia 7-4 i bronsefinalen. Ved neste VM, i 2013, kom de også på 3.-plass, denne gangen slo de USA 6-5 i bronsefinalen. 
Han var treer ved Paralympiske vinterleker 2014 i Sotsji i Russland, der det kinesiske laget kom på 4.-plass. Her tapte de 3-7 for Storbritannia i bronsefinalen.
Yingshang

Yingshang (kinesisk: 颍上县; pinyin:  Yǐngshàng Xiàn) er et fylke i provinsen Anhui i Folkerepublikken Kina. Det ligger i byprefekturet Fuyang.
Befolkningen var på 1 451 788 innbyggere i 1999.
Elven Huaihe, som mange ganger har oversvømmet områdene rundt, danner fylkets sørgrense.
Yingshang er et jordbruksområde med dyrking særlig av hvete og ris.
Ryom Tae-ok

Idrettskarriere

Ryom fikk bronse i parløp i det nordkoreanske mesterskapet i kunstløp i 2012. Hun fikk gull i 2013 og bronse igjen i 2014.

Sesongen 2015/16

I Mesterskapet for fire kontinenter 2016 (Four Continents Figure Skating Championships) kom hun på sjuendeplass i parløp, sammen med Kim Ju-sik. De kom på tredjeplass i Cup of Tyrol 2016 i Innsbruck, og vant Asian Figure Skating Trophy 2016.

Sesongen 2016/17

Hun vant parløp i det nordkoreanske mesterskapet i kunstløp 2017. I Asian Winter Games 2017 fikk hun og Kim bronse bak to kinesiske par. Dette var Nord-Koreas første medalje i Asian Winter Games noensinne. De deltok også i VM i kunstløp 2017, og kom der på 15.-plass.

Sesongen 2017/18

I Mesterskapet for fire kontinenter 2018 kom Ryom og Kim på tredjeplass, bak to par fra USA; Tarah Kayne og Danny O'Shea vant dette mesterskapet. I Vinter-OL 2018 kom de på 13.-plass, med ny personlig rekord både i kortprogram (69,40) og friprogram (124,23), og dermed også sammenlagt (193,63).
Sulphur (Louisiana)

Sulphur (fransk: Soufre) er en by i fylket Calcasieu Parish i Louisiana, USA. Byen har et areal på 25,9 km, og en befolkning på 20.410 under folketellingen i 2010. Sulphur er en del av Lake Charles Metropolitan Statistical Area.
Fortykningsmiddel

Et fortykningsmiddel er et stoff som tilsettes i mat eller drikke for at det skal binde væske slik at maten eller drikken blir mer tyktflytende, f.eks. pektin i syltetøy. Andre midler som får syltetøy til å tykne er alginsyre. Gelatin er også et fortykningsmiddel, men regnes som næringsmiddel og har ikke samme krav til seg som tilsetningsstoffer.
Fortykningsmidler har E-nummer i serien 400–495. Blant dem er alginsyre eller alginat (E400), agar (E406), karragenan (E407), johannesbrødkjernemel (E410), tragant eller dragant (E413), gummi arabicum (E414) og pektin (E440).
MSN

MSN, tidligere The Microsoft Network, idag Microsoft News er en samling av Internett-tjenester fra Microsoft. MSN ble lansert 24. august 1995 samtidig med Windows 95. I 2006 ble mange av MSN-produktene relansert under navnet Windows Live. Siden da har omfanget av tjenester blitt utvidet. E-post-tjenesten Hotmail var blant de første MSN-tjenestene, fulgt av direktemeldings-tjenesten Windows Live Messenger (tidligere MSN Messenger) Tjenesten benyttes for det meste til chatting og nettkamera-samtaler. MSN Messenger er ikke lenger i bruk, etter at Microsoft kjøpte Skype.  
Idag (2019) er MSN (Microsoft News) en partnerbasert innholdsplattform med en lokal versjon i over 50 land verden rundt. Microsoft News Norge kurerer innhold fra sine partnere, både nasjonale og internasjonale aviser som The Guardian, New York Times, The Independent - blant norske partnere finnes VG Nett, Nettavisen, ABC Nyheter, NTB, Teknisk Ukeblad, Digi.no. I tillegg til tradisjonelle aviser og mediehus, har MSN mange partnere som tilbyr livsstil- og underholdningsbasert innhold. MSN tilbyr de ferskeste nyhetene fra inn- og utland, innhold forbundet med livsstil, helse, underholdning og kjendiser, teknologi, motor, reise og oppskrifter på mat. Videre tilbyr MSN værtjeneste som lar deg sjekke været der du er, valutakalkulator, børs, online spill, oversikt over navnedager, og mer.
John-Arne Røttingen

Arbeid

I 2015 ledet Røttingen en studie hvor en ny ebolavaksine ble prøvd ut for første gang i en større fase 3-studie som undersøkte om vaksinen beskyttet mot ebola. Studien ble gjennomført i Guinea og var et samarbeid mellom helsemyndighetene i Guinea, Verdens helseorganisasjon, Leger uten grenser og Folkehelseinstituttet.
Fra 2013 til 2014 ledet Røttingen en arbeidsgruppe ved Centre of Global Health Security, Chatham House, London. Gruppen kom med anbefalinger om et globalt rammeverk for å finansiere tilgang til helsetjenester for alle.
Røttingen ledet strategigruppen for HelseOmsorg21, et prosjekt som på oppdrag fra Helse- og omsorgsdepartementet utviklet en nasjonal forsknings- og innovasjonsstrategi for helsesektoren i Norge i 2013. Strategien iverksettes gjennom HelseOmsorg21-rådet som Røttingen leder i perioden 2015-18.
Fra 2010 til 2012 ledet Røttingen ekspertgruppen Consultative Expert Working Group on Research and Development (CEWG) for Verdens helseorganisasjon. Gruppen vurderte hvordan systemet for utvikling av nye medisiner kan forbedres når det gjelder sykdommer som først og fremst rammer den fattige delen av verden. Det kom inn over 100 ulike forslag fra industri og frivillige organisasjoner over hele verden.

Familie

Røttingen er sønn av Nils Røttingen, tidligere høgskoledirektør ved Høgskolen i Telemark.
Gågate

Gågate er en gate i en by som primært er innrettet til gående, og hvor biltraffikk er forbudt i butikkenes åpningstid, dog som regel med unntagelse av varelevering. De to nok mest kjente eksempler er Strøget i København og Strøget i Århus – andre er Kongensgade i Odense og Kordilgade i Kalundborg.
Danmarks første gågate var Houmeden i Randers, som fikk gågatestatus i 1963. Året tidligere, 17. november 1962, var Strøget i København på forsøksbasis blitt endret til gågate, men denne status først ble gjort permanent i 1964. 
I Sverige ble den første gågate Kullagatan i Helsingborg i 1961. I Norge er Karl Johans gate mest kjent, men Haraldsgata (Haugesund) er Norges lengste gågate
Anguttaranikaya

Anguttaranikaya er en buddhistisk religiøs tekstsamling. Det er den fjerde av fem samlinger (nikaya) innenfor Sutta pitaka, som er en av «de tre kurvene» i Tripitaka, Theravadabuddhismens kanon. Sutta pitaka er den av de tre kurvene som inneholder læreutsagn fra Buddha om buddhismens innhold.
Anguttaranikaya inneholder flere tusen suttaer (sutra) fra Buddha og hans disipler, organisert i 11 avsnitt, etter hvor mange dhammagjenstander som det henvises til i hver sutta.
Utdrag fra teksten er oversatt til norsk og utgitt i samlingen Buddhas fortellinger, 2001.
«Stalingrad» (maleri)

«Stalingrad» er et maleri av Asger Jorn utført i periodene 1957–1960, 1967 og 1972. Det anses som Jorns hovedverk og er utstilt i Museum Jorn, Silkeborg.
Verkets fulle tittel er «Stalingrad, le non-lieu où le fou-rire du courage» (Stalingrad, stedet som ikke er eller motets gale latter), er utført i olje på lerret og måler 296 x 492 cm. Det er inspirert av en italiensk venns redselsopplevelser i slaget om Stalingrad under andre verdenskrig.
«Stalingrad» er tatt opp i den danske kulturkanonen under billedkunst.
A Technicolor Dream

A Technicolor Dream var et rockeband fra Oslo som ble dannet i 1982.

Bandmedlemmer

Medlemmene i A Technicolor Dream var Ketil Sveen (keyboards, trompet), Dag Krogsvold (gitar, vokal), Per Thomas Lund (bass) og trommeslagerne Pål «Krisa» Kristensen (senere Backstreet Girls) og Steinar Buholm (Sister Rain, The Tables).

Diskografi

I 1983 gikk bandet sammen med musikerkollegene i Burnt Sienna om å gi ut en felles LP. A Technicolor Dream var blant de første rockebandene i Oslo på tidlig 1980-tall som spilte 60-tallsrock og psykedelisk musikk. De ga ut singelen «Beauty Is Truth» i 1986, samt kassetten Through the Rhythm.

Plateselskapet Voices of Wonder

De tre bandmedlemmene Ketil Sveen, Dag Krogsvold og Per Thomas Lund  var med på å starte og drive plateselskapet Voices of Wonder på 1980-- og 90-tallet. Voices of Wonder utga band som Sister Rain, Dog Age, The Popcorn Explosion, Spacelings og Lost At Sea, og senere signerte blant annet Motorpsycho, Red Harvest, Hedge Hog og The 3rd And The Mortal. Helt fra begynnelsen var Voices of Wonder også sin egen distributør, og begynte gradvis å utvide repertoaret med utenlandske og andre norske plateselskaper. Selskapet skiftet i 2000 navn til Voices of Music & Entertainment (VME). Elektronika-selskapene Smalltown Supersound og Beatservice er i dag tilknyttet VME.
Medlemmene i A Technicolor Dream var Ketil Sveen (keyboards, trompet), Dag Krogsvold (gitar, vokal) og Per Thomas Lund (bass) og trommeslagerne Pål «Krisa» Kristensen (senere Backstreet Girls) og Steinar Buholm (Sister Rain, The Tables).